[{"text_idx": "#000001", "text": "Bydd darllenwyr brwd Cymru yn ymuno a\u0302\u2019i gilydd i ddathlu Diwrnod y Llyfr, sy\u2019n cael ei gynnal eleni ar 5 Mawrth 2020."}, {"text_idx": "#000003", "text": "I nodi Diwrnod y Llyfr 2020, mae\u2019r Cyngor wedi cyhoeddi y bydd dau lyfr arbennig i blant ar gael i\u2019w prynu am \u00a31 yn unig, neu gall plant gyfnewid eu tocyn \u00a31 Diwrnod y Llyfr am un o\u2019r cyfrolau. Bydd fersiynau hygyrch o\u2019r llyfrau hefyd ar gael, gan gynnwys fersiynau braille, print bras a sain, diolch i gefnogaeth yr RNIB."}, {"text_idx": "#000004", "text": "Mae Darllen gyda Cyw gan Anni Lly\u0302n, a gyhoeddwyd gan y Lolfa, yn dilyn hanesion y cymeriad poblogaidd Cyw a\u2019i ffrindiau, ac mae\u2019r llyfr wedi\u2019i anelu at ddarllenwyr iau a theuluoedd sy\u2019n dysgu Cymraeg gyda\u2019u plant."}, {"text_idx": "#000006", "text": "Mae adrodd a rhannu straeon hefyd yn thema bwysig ar gyfer Diwrnod y Llyfr eleni gydag ymgyrch ledled Prydain i lansio \u2018chwyldro darllen\u2019 drwy rannu miliwn o straeon. Gall unrhyw un gymryd rhan yn yr ymgyrch: teuluoedd, ysgolion, siopau llyfrau a llyfrgelloedd, meithrinfeydd, ac ati. Ar o\u0302l cofrestru ar /share-a-million-stories, mae modd dod o hyd i bopeth sydd ei angen, gan gynnwys canllawiau, cwestiynau cyffredin ac awgrymiadau er mwyn rhannu stori."}, {"text_idx": "#000007", "text": "Fel rhan o\u2019r dathliadau, mae Cyngor Llyfrau Cymru wedi lansio ge\u0302m gardiau Top Trumps arbennig i blant sy\u2019n cynnwys cymeriadau o lyfrau Cymraeg hen a newydd. Bydd y cardiau\u2019n siw\u0302r o ddod a\u0302 gwe\u0302n i wynebau rhieni hefyd wrth weld rhai o hoff gymeriadau eu plentyndod yn y ge\u0302m megis Sam Ta\u0302n a Sio\u0302n Blewyn Coch."}, {"text_idx": "#000011", "text": "Ac mewn digwyddiad arbennig yn Llandudno ddydd Iau 5 Mawrth 2020, bydd panel o chwech arbenigwr yn trafod manteision \u2018bibliotherapi\u2019 lle caiff llyfrau hunangymorth eu defnyddio i gefnogi iechyd meddwl a lles."}, {"text_idx": "#000012", "text": "Yng Nghymru, mae ymgyrch Diwrnod y Llyfr yn cael ei gydlynu gan y Cyngor Llyfrau a\u2019i gefnogi gan Lywodraeth Cymru a Waterstones. Bob blwyddyn, drwy gydweithio a\u0302 llu o gyhoeddwyr a llyfrwerthwyr, mae Diwrnod y Llyfr yn trefnu rhestr o deitlau penodol am \u00a31 yr un ar gyfer plant a phobl ifanc, a chenhadaeth Diwrnod y Llyfr yw eu hannog i fwynhau llyfrau a darllen drwy roi cyfle iddyn nhw gael eu llyfr eu hunain."}, {"text_idx": "#000013", "text": "Yn ogystal a\u0302 chael eu dosbarthu drwy\u2019r drefn arferol yn ysgolion a meithrinfeydd, rhwng dydd Mercher 5 Chwefror a dydd Mawrth 17 Mawrth bydd tocyn \u00a31 Diwrnod y Llyfr yn ymddangos ar bob blwch Happy MealTM gan gwmni McDonald\u2019s ym Mhrydain ac Iwerddon. Gall plant a theuluoedd ei gyfnewid am un o blith nifer o deitlau Diwrnod y Llyfr yn rhad ac am ddim, gan gynnwys y teitlau Cymraeg, neu gael gostyngiad o \u00a31 oddi ar bris llyfr neu lyfr sain sy\u2019n costio \u00a32.99 neu fwy, yn eu siop lyfrau neu archfarchnad leol sy\u2019n cymryd rhan yn y cynllun rhwng 27 Chwefror a 29 Mawrth."}, {"text_idx": "#000015", "text": "Ydy llyfrau yn gallu helpu i leddfu problemau iechyd meddwl? Dyna\u2019r cwestiwn a gaiff sylw eleni yn nigwyddiad blynyddol Diwrnod y Llyfr sy\u2019n cael ei drefnu gan Gyngor Llyfrau Cymru."}, {"text_idx": "#000016", "text": "Yn Venue Cymru yn Llandudno ddydd Iau 5 Mawrth 2020, bydd panel o chwech arbenigwr yn trafod manteision \u2018bibliotherapi\u2019 lle caiff llyfrau hunangymorth eu defnyddio i gefnogi iechyd meddwl a lles."}, {"text_idx": "#000017", "text": "Mae ystod eang o lyfrau i\u2019w cael fel rhan o gynllun Darllen yn Well \u2013 Llyfrau ar Bresgripsiwn, sy\u2019n cyhoeddi cyfresi o lyfrau defnyddiol yn cefnogi iechyd a lles ar amrywiaeth o bynciau gan gynnwys iechyd meddwl a dementia."}, {"text_idx": "#000019", "text": "Mae\u2019r cynllun Darllen yn Well \u2013 Llyfrau ar Bresgripsiwn ar gyfer iechyd meddwl yn cynnig gwybodaeth a chymorth defnyddiol ar gyfer rheoli cyflyrau iechyd meddwl cyffredin, neu ddelio a\u0302 theimladau a phrofiadau anodd."}, {"text_idx": "#000020", "text": "Mae rhai llyfrau hefyd yn cynnwys straeon personol gan bobl sy\u2019n byw gyda rhywun ag anghenion iechyd meddwl neu\u2019n gofalu amdano."}, {"text_idx": "#000022", "text": "\u201cLlyfrau yw fy mywyd\u201d, meddai Bethan \u201cond mae fy mywyd hefyd wedi cynnwys cyfnodau o iselder a gorbryder difrifol. Dyw hi ddim bob amser yn hawdd siarad am y pethau hyn, ac mae hynny\u2019n fwy anodd fyth pan ydych chi wedi arfer gwisgo mwgwd \u2018popeth-yn-iawn\u2019 ar gyfer y cyhoedd. Ond mae gwybod nad ydych chi ar eich pen eich hun, a bod pobl eraill wedi dioddef fel chi, ac wedi dod drwyddi, yn gallu bod yn gysur mawr."}, {"text_idx": "#000023", "text": "\u201cMae hunan-wella\u2019n elfen bwysig o bob triniaeth iechyd meddwl,\u201d ychwanegodd hi \u201cac eto, rhaid cael help llaw \u2013 ac mae llyfr yn gymorth hawdd ei gael ar unrhyw adeg. Mae llyfrau Darllen yn Well \u2013 Llyfrau ar Bresgripsiwn yn dod ymhob lliw a llun, ar gyfer pob math o achlysur, a dim ond daioni all ddeillio o\u2019r ddarpariaeth arloesol hon yn Gymraeg. Rwy\u2019n edrych ymlaen yn fawr at gadeirio trafodaeth fywiog, ddeallus a datgelol ar faes sy\u2019n cyffwrdd a\u0302 chynifer o bobl.\u201d"}, {"text_idx": "#000032", "text": "Bydd digwyddiad Diwrnod y Llyfr yn dechrau am 6yh gyda derbyniad yn Venue Cymru yn Llandudno nos Iau 5 Mawrth 2020, gyda\u2019r drafodaeth banel am 6.30yh."}, {"text_idx": "#000033", "text": "Mae mynediad yn rhad ac am ddim ac mae croeso i bawb. Y cyfan sydd angen ei wneud i gadw lle yw ebostio menai.williams@llyfrau.cymru."}, {"text_idx": "#000034", "text": "Mae teitlau yn y gyfres Darllen yn Well \u2013 Llyfrau ar Bresgripsiwn ar gael i\u2019w benthyg o lyfrgelloedd cyhoeddus ar hyd a lled Cymru."}, {"text_idx": "#000035", "text": "Gall gweithwyr proffesiynol ym maes iechyd neu ofal cymdeithasol hefyd argymell y llyfrau ar bresgripsiwn fel rhan o driniaeth unigolyn."}, {"text_idx": "#000037", "text": "Hyfforddiant Rhyngwladol i Gyhoeddwyr Cymru"}, {"text_idx": "#000038", "text": "Daeth cynrychiolwyr o 12 o weisg o bob cwr o Gymru ynghyd yng Nghastell Brychan, Aberystwyth, ym mis Chwefror 2020 ar gyfer sesiwn hyfforddi arbennig ar safonau metadata rhyngwladol ar gyfer y sector llyfrau."}, {"text_idx": "#000039", "text": "Trefnwyd y digwyddiad gan Gyngor Llyfrau Cymru fel rhan o\u2019u rhaglen hyfforddiant flynyddol ar gyfer y sector cyhoeddi."}, {"text_idx": "#000040", "text": "Cafodd yr hyfforddiant ei ddarparu gan sefydliad EDItEUR sy\u2019n arbenigo ar fetadata, dynodwyr a safonau e-fasnach llyfrau \u2013 yn enwedig ONIX, sef y safon ryngwladol gydnabyddedig ar gyfer rhannu metadata am lyfrau, e-lyfrau neu lyfrau llafar."}, {"text_idx": "#000041", "text": "Dywedodd Pennaeth Busnes a Chyllid y Cyngor Llyfrau, Mererid Boswell: \u201cMae gwelliannau technolegol yn datblygu\u2019n hynod gyflym yn y diwydiant cyhoeddi fel ym mhob maes arall, ac mae\u2019n hollbwysig bod cyhoeddwyr yn gyfarwydd a\u0302\u2019r systemau diweddaraf. Trwy ddefnyddio ONIX i\u2019w lawn botensial mae modd sicrhau bod llyfrau yn cael eu canfod yn hwylus ac effeithlon \u2013 a thrwy hynny gynyddu gwerthiant. Mae hyn yn arbennig o berthnasol i gyhoeddwyr llai neu deitlau mewn ieithoedd lleiafrifol fel y Gymraeg.\u201d"}, {"text_idx": "#000043", "text": "Cafwyd hyfforddiant hefyd ar Thema, y system ryngwladol newydd a ddefnyddir gan y fasnach lyfrau i gategoreiddio llyfrau yn o\u0302l testun, ac ISNI, y dynodwr enw rhyngwladol safonol."}, {"text_idx": "#000044", "text": "Awydd darllen mwy yn 2023?\nDarllen yn Well ar gyfer yr arddegau"}]